Reglementarea parteneriatului civil în statele membre ale Uniunii Europene


DEPARTAMENTUL DE STUDII PARLAMENTARE ŞI POLITICI UE
DIRECŢIA STUDII ŞI DOCUMENTARE LEGISLATIVĂ

REGLEMENTAREA PARTENERIATULUI CIVIL 

ÎN STATE MEMBRE ALE UNIUNII EUROPENE












 FEBRUARIE 2017

Documentare şi sinteză: Andra Andronic, consilier parlamentar; Virgilia Ioan, consilier parlamentar
Studiul documentar poate fi accesat direct pe Intranet la pagina Direcţiei studii şi documentare legislativă.
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

C U P R I N S

INTRODUCERE                                                                                                 4
AUSTRIA                                                                                                           5
BELGIA                                                                                                              6
DANEMARCA                                                                                                    7
FINLANDA                                                                                                         8
FRANŢA                                                                                                             9
GERMANIA                                                                                                       13
LUXEMBURG                                                                                                   14
MAREA BRITANIE                                                                                           15
SLOVENIA                                                                                                        16
SUEDIA                                                                                                             17
UNGARIA                                                                                                          17
INTRODUCERE

În statele membre ale Uniunii Europene, parteneriatele înregistrate pot fi încheiate: 1) între parteneri de acelaşi sex şi între parteneri heterosexuali (Belgia, Franţa, Luxemburg, Slovenia, Olanda, Ungaria, Cipru); 2) doar între parteneri de acelaşi sex, ori 3) nu este reglementat deloc acest domeniu (Bulgaria, Letonia, Lituania, Polonia România, Slovacia). 

Din ce în ce mai mulţi cetăţeni se mută în alt stat membru pentru a studia, pentru a munci sau pentru a întemeia o familie, ceea ce duce la creşterea numărului de cupluri cu o dimensiune internaţională, adică cupluri cu cetăţenii diferite, care locuiesc în alt stat membru decât cel a cărui cetăţenie o deţin, care deţin bunuri în ţări diferite sau care divorţează ori încetează din viaţă într-o altă ţară decât cea de origine. Cuplurile internaţionale, indiferent dacă relaţia se întemeiază pe o căsătorie sau pe un parteneriat înregistrat, trebuie să îşi administreze bunurile şi, în caz de divorţ/separare sau deces al unuia dintre cei doi, trebuie să le împartă (între ei sau cu moştenitorii).
În prezent, cetăţenii care au încheiat o căsătorie sau un parteneriat înregistrat cu un element internaţional se pot confrunta cu incertitudini atunci când îşi administrează bunurile sau atunci când, în caz de divorţ sau de deces, sunt nevoiţi să procedeze la împărţirea patrimoniului. Pentru aceşti cetăţeni este complicat să ştie care este statul membru ale cărui instanţe vor fi competente să se pronunţe cu privire la o chestiune de regim patrimonial, ce legislaţie se va aplica şi cum va fi recunoscută şi executată în alte state hotărârea privind regimul lor patrimonial. 

În anul 2011, Comisia Europeană a prezentat două propuneri pentru a oferi securitate juridică cuplurilor internaţionale cu privire la administrarea bunurilor şi, în caz de divorţ/separare sau deces al unuia dintre membrii săi, cu privire la împărţirea patrimoniului lor. Una dintre propuneri se referă la regimurile matrimoniale ale cuplurilor căsătorite, iar cea de a doua la efectele patrimoniale ale parteneriatelor înregistrate. Întrucât aceste propuneri vizează dreptul familiei, acestea ar fi trebuit să fie adoptate de către Consiliu, în unanimitate, după consultarea Parlamentului European. După mai mulţi ani de negocieri, în decembrie 2015, Consiliul a concluzionat că nu se poate ajunge la un acord unanim pentru adoptarea propunerilor într-un interval de timp rezonabil. 
În consecință, 18 state membre (Suedia, Belgia, Grecia, Croaţia, Slovenia, Spania, Franţa, Portugalia, Italia, Malta, Luxemburg, Germania, Republica Cehă, Olanda, Austria, Bulgaria, Finlanda şi Cipru) şi-au exprimat intenţia de a stabili între ele o cooperare consolidată în domeniul regimurilor patrimoniale ale cuplurilor internaţionale. Astfel, statele membre care au dorit acest lucru, au adoptat normele legislative al Uniunii în acest domeniu. 

Ca urmare a acestor cereri, la 2 martie 2016, Comisia a adoptat trei propuneri: o propunere de [image: image1.wmf]Decizie a Consiliului de autorizare a cooperării consolidate în materia regimurilor patrimoniale ale cuplurilor internaţionale, care acoperă atât căsătoriile, cât şi parteneriatele înregistrate, şi două propuneri de regulamente ale Consiliului de punere în aplicare a cooperării consolidate, una privind [image: image2.wmf]regimurile matrimoniale şi cea de a doua privind[image: image3.wmf]regimurile patrimoniale ale parteneriatelor înregistrate. 

Propunerile privind cele două regulamente conţin norme prin care se stabileşte care este statul membru ale cărui instanţe vor fi competente să soluţioneze aspectele legate de efectele patrimoniale ale cuplurilor internaţionale (norme de competenţă), ce lege ar trebui să se aplice acestor domenii (norme privind legislaţia aplicabilă) şi modul în care hotărârile judecătoreşti pronunţate într-un stat membru şi documentele autentificate notarial ar trebui să fie recunoscute şi puse în aplicare în alt stat membru. Având în vedere că propunerile de regulament vizează administrarea bunurilor şi, în caz de divorţ/separare sau deces al unuia dintre cei doi, vizează împărţirea bunurilor comune, acestea sunt strâns legate de reglementările în vigoare la nivelul Uniunii în materie de divorţ/separare şi succesiuni. Propunerile Comisiei se află în prezent în curs de examinare de către Consiliu şi Parlamentul European. Statele membre care nu participă încă se pot alătura cooperării consolidate în orice moment.

AUSTRIA

Parteneriatul înregistrat se bazează pe Legea parteneriatelor înregistrate (Eingetragene Partnerschaftgesetz – EPG
), din 30 decembrie 2009 şi este rezervat cuplurilor homosexuale. Conform art.27c din Legea federală privind dreptul internaţional privat
, parteneriatele înregistrate într-un context transfrontalier pot alege în mod liber legislaţia aplicabilă. Altfel, se va aplica legea statului în care s-a înregistrat parteneriatul.

Prevederile legislaţiei austriece cu privire la proprietatea matrimonială se aplică şi parteneriatelor înregistrate, potrivit art.1217 din Codul civil
. Deţinerea în comun a unei proprietăţi dintr-un condominiu, conform art.13 din Legea locuinţei
 şi interzicerea de a înstrăina sau de a greva o sarcină conform art.364c din Codul civil
 sunt, de asemenea, aplicabile. Divizarea proprietăţii de uz zilnic sau a economiilor partenerilor se va realiza în conformitate cu art. 24-41 EPG, care sunt modelate pe baza art. 81-98 din Legea căsătoriilor
. Nu există prevederi speciale privind drepturile de proprietate ale concubinajelor neînregistrate, extraconjugale şi aplicarea, în mod analog, art.81 şi urm. EheG cu privire la divizarea proprietăţii după dizolvarea căsătoriei a fost respinsă prin decizii judecătoreşti. Sunt aplicabile prevederile generale legale privind obligaţiile şi proprietatea.

Divizarea bunurilor după divorţ conform art.81 EheG şi art.24 EPG fac parte din aspectele matrimoniale necontestate. Instanţele austriece au jurisdicţie internaţională cu privire la astfel de proceduri în cazul în care unul dintre soţi/parteneri deţine naţionalitate austriacă sau are domiciliul pe teritoriul ţării (art.114a par.4 Jurisdiktionsnorm, JN). Au jurisdicţie locală judecătoriile (§ 104a JN) în cadrul acelor districte în care soţii/partenerii au avut ultimul lor domiciliu comun, în subsidiar judecătoria aferentă domiciliului pârâtului (art.114a para 1 împreună cu art.76 par.1 JN). Dacă o procedură de divorţ este deja în curs de desfăşurare şi aşteaptă a fi soluţionată, iar audierile din prima instanţă încă nu au fost efectuate, respectiva instanţă are, de asemenea, jurisdicţia privind divizarea bunurilor matrimoniale (art.114a para 3î mpreună cu art.76 para 1 JN). Potrivit studiului realizat în martie 2015, de Comisia pentru drept european al familiei, în Austria existau 368 de parteneriate înregistrate.

BELGIA
În ceea ce priveşte parteneriatele înregistrate, în legislaţia belgiană există coabitare legală/cohabitation légale/wettelijke samenwoning - sintagmă introdusă prin Legea din 23 noiembrie 1998 (Legea privind coabitarea legală, Moniteur Belge, 12 ianuarie 1999), care a intrat în vigoare la 1 ianuarie 2000, după adoptarea Decretului Regal din 14 decembrie 1999.
 Acest parteneriat este deschis atât cuplurilor de acelaşi sex, cât şi cuplurilor de sexe diferite. 
Codul civil belgian reglementează coabitarea legală în Titlul V bis, art.1475-1479.
 Fiecare partener îşi păstrează bunurile a căror proprietate o poate dovedi. Se creează o masă indiviză care se compune din bunurile asupra cărora niciunul dintre cei doi parteneri nu poate dovedi proprietatea ( articolul 1478 CC ). În parteneriatele neînregistrate (în legislaţia belgiană, coabitare de fapt/cohabitation de fait/feitelijke samenwoning), există doar două mase distincte de bunuri proprii ale partenerilor. Pentru fiecare datorie contractată de către unul dintre partenerii înregistraţi în scopul coabitării, celălalt partener este răspunzător de asemenea, în solidar şi personal (art.1477 Cod civil). Acest lucru nu este valabil pentru parteneriatul neînregistrat. 

În momentul decesului unuia dintre parteneri, partenerul supravieţuitor din cadrul unui parteneriat înregistrat primeşte uzufructul asupra proprietăţii imobiliare care a servit drept reşedinţă comună, inclusiv asupra bunurilor din gospodărie (art.745g Cod civil
). Acest lucru nu este valabil pentru parteneriatul neînregistrat. Partenerii înregistraţi îşi pot stabili regimul parteneriatului pe baza unei convenţii. În conformitate cu art.1478 Cod civil,  aceste convenţii trebuie stabilite prin act notarial.

Instanţele din Belgia deţin competenţă judiciară internaţională în caz de litigii legate de proprietatea matrimonială, dacă ambii soţi/parteneri introduc o acţiune în solidar şi unul dintre ei îşi are reşedinţa obişnuită în Belgia la data introducerii acţiunii, ori dacă ultima reşedinţă obişnuită comună a soţilor/partenerilor s-a aflat în Belgia cu mai puţin de 12 luni înainte de introducerea acţiunii sau dacă soţul/partenerul reclamant şi-a avut reşedinţa obişnuită în Belgia pe o perioadă de cel puţin 12 luni de la data introducerii acţiunii sau dacă ambii soţi/parteneri sunt de naţionalitate belgiană la data introducerii acţiunii art. 5 şi art.42 din Codul de drept internaţional privat
.

DANEMARCA

În 1989, Danemarca a fost reglementat pentru prima dată în lume parteneriatul înregistrat. În conformitate cu Legea nr.372/1989 privind parteneriatele înregistrate
, două persoane de acelaşi sex pot încheia un parteneriat înregistrat. În lipsa unui acord care să prevadă contrariul, parteneriatul înregistrat va face obiectul aceloraşi prevederi care se aplică în cazul căsătoriei/ divorţului.

Conform art.2, alin.2, un parteneriat poate fi înregistrat atunci când una dintre părţi deţine rezidenţă permanentă în Danemarca şi este de naţionalitate daneză. Beneficiarii contractului de parteneriat nu pot fi parte a unui alt parteneriat sau căsătorii. 

Conform Legii căsătoriilor din Danemarca, modificată în anul 1989 şi a Legii privind dreptul de moştenire, completată în anul 1986,  o persoană care a fost căsătorită sau parte a unui parteneriat înregistrat  nu se poate recăsători sau încheia un nou parteneriat până la finalizarea partajului bunurilor aflate în comun. De asemenea, conform Secţiunii 208(1) a Codului Penal, modificat în anul 1987, persoana care încheie un contract de parteneriat şi care la data respectivă este căsătorită sau parte a unui alt parteneriat, este pasibilă de pedeapsa cu închisoarea până la 3 ani de zile.

În anul 2012, în Danemarca a fost amendată legislaţia care reglementează căsătoriile (Legea nr.532/2012) în sensul legiferării căsătoriilor între persoanele de acelaşi sex. Conform legii, parteneriatul înregistrat poate fi transformat în căsătorie. Parteneriatele care nu au fost transformate în căsătorie la momentul adoptării Legii nr.532/2012 şi abrogării Legii nr.372/1989, rămân în vigoare. 

O dată cu reglementarea căsătoriilor de gen neutru, persoanele de acelaşi sex au căpătat dreptul de a se căsători în cadrul bisericii. Totuşi, preotul este cel care decide dacă doreşte sau nu să oficializeze o asemenea căsătorie, preotul paroh fiind obligat să găsească un înlocuitor în cazul unui refuz. 

FINLANDA

În Finlanda, parteneriatele înregistrate se încheie în baza Legii nr.950/2001
, cu modificările şi completările ulterioare. Conform Capitolului 1 - Secţiunea 1, două persoane de acelaşi sex, cu vârsta de peste 18 ani îşi pot înregistra parteneriatul în cadrul birourilor locale sau districtuale de înregistrare organizate pe teritoriul Finlandei sau în cadrul birourilor notariale. Anterior înregistrării parteneriatului, beneficiarii trebuie să completeze o cerere de investigare a posibilelor impedimente care ar putea apărea în calea înregistrării parteneriatului, precum existenta unui alt parteneriat înregistrat sau căsătorii, vârsta solicitanţilor sau dacă vreunul dintre parteneri este implicat în cadrul unei proceduri de adopţie. Solicitanţii completează un formular online sau în cadrul birourilor locale de registru, indiferent de domiciliu. 

O dată finalizată investigaţia, solicitanţii îşi pot înregistra parteneriatul în cadrul biroului de registru sau în altă parte conform înţelegerii prealabile dintre registrator şi părţi. Dovada privind inexistenţa impedimentelor durează maxim 4 luni. Înregistrarea parteneriatului se efectuează gratuit de către autorităţile administrative sau contra cost atunci când implică deplasarea reprezentantului autorităţii administrative la locaţia aleasă de către solicitanţi. 

Un parteneriat civil poate fi înregistrat în Finlanda atât timp cât unul dintre solicitanţi este cetăţean finlandez, locuieşte pe teritoriul Finlandei sau dacă ambele părţi deţin rezidenţă în Finlanda de cel puţin doi ani. 

Conform Capitolului 2 al Legii privind înregistrarea parteneriatelor, un parteneriat civil poate fi încheiat la decesul unuia dintre parteneri sau atunci când este dizolvat printr-o hotărâre judecătorească. 

Relaţiile patrimoniale dintre persoanele de acelaşi sex care îşi înregistrează parteneriatul şi drepturile de succesiune sunt guvernate de aceleaşi reguli care se aplică soţilor căsătoriţi. Un parteneriat înregistrat se desface, de asemenea, prin divorţ, iar partenerii au dreptul de a încheia o convenţie matrimonială
. 

În Finlanda, atât cuplurile cu parteneri de sex diferit, cât şi cele cu parteneri de acelaşi sex pot trăi într-un parteneriat neînregistrat. Dacă parteneriatul neînregistrat a durat mai puţin de cinci ani şi partenerii nu au un copil comun, conflictele privind proprietatea partenerilor se soluţionează în temeiul prevederilor legale generale. De exemplu, dacă un parteneriat neînregistrat a încetat, oricare dintre parteneri poate pretinde rambursarea unei îmbogăţiri fără justă cauză. Alte căi de atac relevante din punct de vedere practic sunt cererile de plată, verificarea dreptului de proprietate şi restituirea proprietăţii. Dacă parteneriatul neînregistrat a durat mai mult de cinci ani, sau dacă partenerii au sau au avut un copil comun, se aplică "Legea privind desfacerea gospodăriei partenerilor coabitanţi"
, care a intrat în vigoare la 1 aprilie 2011. În conformitate cu acest act, după dizolvarea parteneriatului, oricare dintre parteneri are dreptul de a primi o compensaţie din partea celuilalt partener dacă cel dintâi l-a ajutat pe cel din urmă să acumuleze sau să îşi păstreze bunurile printr-o contribuţie depusă pentru beneficiul gospodăriei comune, astfel încât împărţirea bunurilor bazată exclusiv pe dreptul de proprietate ar conduce la primirea unui beneficiu nejustificat de către unul dintre parteneri în detrimentul celuilalt. Nu există niciun drept de compensare dacă beneficiul nejustificat primit prin contribuţia adusă în beneficiul gospodăriei comune este minim, luând în considerare toate aspectele.
FRANŢA 

În Codul civil (Cartea I, Titlul XIII - Despre pactul civil de solidaritate şi despre concubinaj
) sunt reglementate parteneriatul neînregistrat (concubinajul), dar şi parteneriatul înregistrat (PACS – pactul civil de solidaritate).

Art.515-1 - Un pact civil de solidaritate este un contract încheiat între două persoane fizice majore, de sexe diferite sau de acelaşi sex, în scopul organizării unui trai comun.
Art.515-2 - Sub sancţiunea nulităţii, nu pot fi încheiate pacte civile de solidaritate:
1. Între ascendenţi şi descendenţi în linie directă, între rude în linie directă şi între colaterali pînă la gradul al treilea inclusiv; 
2. Între două persoane dintre care cel puţin una este căsătorită;

3. Între două persoane dintre care cel puţin una este deja parte într-un alt pact civil de solidaritate.

Art.515-3 - Persoanele care încheie un pact civil de solidaritate vor depune o declaraţie comună la grefa tribunalului teritorial în a cărui jurisdicţie este stabilită reşedinţa comună sau, în caz de impediment serios pentru depunerea acesteia, în jurisdicţia unde se află reşedinţa uneia dintre părţi.
În caz de impediment grav, grefierul tribunalului se deplasează la domiciliul sau reşedinţa uneia dintre părţi pentru a înregistra pactul civil de solidaritate.

Sub sancţiunea inadmisibilităţii, părţile încheie convenţia în faţa grefierului .

Grefierul înregistrează declaraţia şi începe întocmirea formalităţilor cerute pentru publicitatea actului.

Pactul civil de solidaritate se încheie prin act notarial, notarul primeşte declaraţia comună a părţilor, înregistrează pactul şi începe întocmirea formalităţilor cerute pentru publicitatea actului, prevăzute mai sus. 

Convenţia prin care partenerii modifică pactul civil de solidaritate este depusă sau adresată grefei tribunalului sau notarului care au primit actul iniţial pentru înregistrare.

În străinătate, înregistrarea declaraţiei comune a doi parteneri, dintre care cel puţin unul este de naţionalitate franceză, şi formaţităţile prevăzute la alineatele 3 şi 5 sunt asigurate de agenţii diplomatici şi consulari francezi; în mod similar, în cazul actelor de modificare a pactului. 
Art.515-3-1 - Se va face menţiune pe marginea actului de naştere al fiecărui partener, de declaraţia de pact civil de solidaritate, cu indicarea identităţii celuilalt partener. Pentru persoanele care au naţionalitate străină născute în străinătate, această informaţie este trecută într-un registru la grefa Curţii Supreme din Paris. Convenţiile de modificare a pactului sunt supuse aceloraşi formalităţi.
Pactul civil de solidaritate nu produce efecte între părţi până la momentul înregistrării cu dată certă. Acesta nu este opozabil terţilor până la data încheierii tuturor formalităţilor. Aceleaşi dispoziţii se aplică şi convenţiilor de modificare a pactului civil.

Art.515-4 - Partenerii unui pact civil de solidaritate se angajează să ducă o viaţă comună, la ajutor material şi asistenţă reciproce. Dacă partenerii nu dispun altfel, ajutorul material este proporţional cu posibilităţile materiale ale fiecăruia.
Partenerii răspund solidar pentru datoriile contractate de unul dintre aceştia pentru nevoile vieţii cotidiene. Totuşi, obligaţia nu este solidară în ceea ce priveşte cheltuielile excesive. Răspunderea solidară nu este angajată, dacă partenerii şi-au dat consimţământul, pentru achiziţii în rate sau pentru credite, dacă acestea din urmă nu reprezintă sume modeste necesare vieţii de zi cu zi. 
Art.515-5 - Cu excepţia dispoziţiilor contrare la convenţia prevăzută la art.515-3 ali.3, fiecare dintre parteneri îşi păstrează dreptul de administrare şi libera dispunere a bunurilor personale. Fiecare dintre parteneri rămâne unic titular al datoriilor contractate înaintea încheierii pactului, cu excepţia prevederilor art.515-4 alin.2.
Fiecare dintre parteneri poate să probeze prin orice mijloace, atât faţă de partenerul său cât şi de terţi, că deţine în proprietate un bun. Bunurile pentru care niciunul dintre parteneri nu poate proba proprietatea sunt considerate bunuri indivize, fiecare deţinând jumătate.

Partenerul care deţine individual bunuri mobile, în raport cu terţii, poate administra sau dispune de acest bun după cum doreşte.
Art.515-5-1 - Partenerii pot ca, în convenţia iniţială sau printr-o convenţie de modificare, să supună regimului indiviziunii bunurile pe care le achiziţionează, împreună sau separat, de la data încheierii acestor convenţii. Aceste bunuri sunt considerate indivize la jumătate, fără ca unul dintre parteneri să aibă dreptul să invoce o contribuţie inegală.
Art.515-5-2 - Cu toate acestea, rămân în proprietatea exclusivă a fiecărui partener:
1. Fondurile colectate de către fiecare partener, cu orice titlu, după încheierea pactului şi care nu presupun achiziţii de bunuri;

2. Bunurile create şi accesoriile acestora;

3. Bunurile personale;

4. Bunurile sau părţile de bunuri dobândite prin banii care aparţineau celuilalt partener, înainte de înregistrarea contractului iniţial sau de modificare, în temeiul cărora a fost ales acest regim de bunuri;

5. Bunurile sau părţile de bunuri dobândite prin bani primiţi din donaţii sau moşteniri;

6. Părţi din bunuri dobândite prin licitaţie, în tot sau în parte, ale unui bun deţinut de un partener în cadrul unei proprietăţi comune sau ca urmare a unei donaţii.

Utilizarea de bani, aşa cum este prevăzut la pct. 4 şi 5, face obiectul unei menţiuni în actul de cumpărare. În caz contrar, bunul este considerat indiviz pe jumătate şi dă naştere doar unei revendicări între parteneri.

Art.515-5-3 - În absenţa unor dispoziţii contrare în convenţie, fiecare partener poate administra bunurile aflate în indiviziune şi poate exercita drepturile prevăzute la art.1873-6 şi 1873-8.
Pentru administrarea bunurilor indivize, partenerii pot încheia o convenţie referitoare la exercitarea drepturilor lor indivize în condiţiile prevăzute la art.1873-1 şi 1873-15. Sub sancţiunea inopozabilităţii, această convenţie este publicată la instituirea ipotecii, cu prilejul fiecărei tranzacţii supuse publicităţii funciare. 

Prin derogare de la art.1873-3, convenţia de indiviziune se consideră încheiată pe durata parteneriatului civil. Cu toate acestea, după dizolvarea pactului, partenerii pot decide ca acesta să continue să-şi producă efectele. Această decizie se supune dispoziţiilor articolelor 1873-1 la 1873-1815.

Art.517-7 - Pactul civil de solidaritate se dizolvă la moartea unuia dintre parteneri sau prin căsătoria partenerilor ori a unuia dintre ei. În acest caz, dizolvarea produce efecte de la data evenimentului. 

Grefierul tribunalului teritorial sau notarul la care a fost înregistrat pactul, informaţi despre căsătorie ori deces de către ofiţerul de stare civilă competent, înregistrează dizolvarea şi începe formalităţile de publicitate.
Pactul civil de solidaritate se desface de comun acord, printr-o declaraţie comună a partenerilor sau prin decizia unilaterală a unuia dintre ei.

Partenerii care se decid să renunţe, de comun acord, la pactul civil de solidaritate depun sau adresează o declaraţie comună în acest sens la grefa tribunalului teritorial sau la notarul la care au înregistrat pactul.

Partenerul care decide să renunţe la un pact civil de solidaritate trebuie să îl notifice pe celălalt partener. O copie a acestei notificări va fi adresată grefei tribunalului teritorial sau notarului la care a fost înregistrat pactul.

Grefierul sau notarul înregistrează dizolvarea şi începe formalităţile de publicitate.

Dizolvarea pactului civil de solidaritate îşi produce efectele, în privinţa raporturilor dintre parteneri, de la data înregistrării.

Dizolvarea este opozabilă terţilor de la data îndeplinirii formalităţilor de publicitate.

În străinătate, atribuţiile grefierului sau notarului sunt îndeplinite de agenţii diplomatici şi consulari francezi, care asigură îndeplinirea formalităţilor cerute la alineatul al şaselea.

Partenerii înşişi vor proceda la lichidarea drepturilor şi obligaţiilor rezultate din PACS. În lipsa unui acord, judecătorul se va pronunţa asupra consecinţelor patrimoniale ale dizolvării, fără a se aduce atingere reparaţiei unui eventual prejudiciu.

În afara unei convenţii contrare, creanţele pe care partenerii le deţin unul faţă de celălalt sunt evaluate potrivit prevederilor art.1469. Aceste creanţe pot fi compensate cu beneficii derivate din viaţa comună, inclusiv prin faptul că nu a contribuit la cheltuielile pentru nevoile vieţii de zi cu zi.

Art.515-7-1 - Condiţiile de încheiere şi efectele unui parteneriat înregistrat, ca şi cauzele şi efectele dizolvării acestuia, sunt supuse dispoziţiilor de fond în materie şi ale autorităţii care a înregistrat parteneriatul.

Art.515-8 – Concubinajul

Concubinajul este o uniune de fapt, caracterizată prin trai comun cu caracter de stabilitate şi continuitate, între două persoane, de sexe diferite sau de acelaşi sex, care trăiesc în cuplu.

Legea nr. 2016-1547 din 18 noiembrie 2016 privind modernizarea justiţiei secolului XXI
 prevede că, începând cu 1 noiembrie 2017, parteneriatele civile se vor încheia în faţa ofiţerului de stare civilă.
 Un studiu detaliat, conţinând statistici recente (ianuarie 2015), poate fi consultat pe site-ul Comisiei pentru drept european al familiei - Commission on European Family Law.

Regulamentul Bruxelles II bis
 include reguli de competenţă directă pentru procedurile judiciare privind divorţul, separarea judiciară şi anularea căsătoriei. Regulamentul nu acoperă, prin urmare, litigiile referitoare exclusiv la consecinţele patrimoniale ale căsătoriei. Înainte de a aplica normele de competenţă naţionale, judecătorii au obligaţia de a aplica în mod automat norme de competenţă care decurg din acest regulament în momentul stabilirii competenţei tribunalelor franceze.

Regulamentul Bruxelles II bis acordă reclamantului opţiunea de a alege între două criterii importante pentru a stabili competenţa: reşedinţa obişnuită sau cetăţenia; astfel, reclamanţii pot alege între şapte cazuri de competenţă.

Pentru litigii referitoare exclusiv la consecinţele patrimoniale ale căsătoriei, competenţa internaţională este stabilită prin extinderea normelor de competenţă ale dreptului intern.

În dreptul intern, judecătorul de dreptul familiei are competenţă exclusivă în privinţa stării persoanei. Instanţa competentă este cea de la locul de reşedinţă al cuplului. În cazul în care partenerii au reşedinţe separate, judecătorul competent este acela de la locul de reşedinţă al soţului care domiciliază în mod curent cu copiii minori şi, în alte cazuri, judecătorul de la locul de reşedinţă al soţului care nu a depus cerere de divorţ. Judecătorul francez va fi, de asemenea, competent în cazul în care una dintre părţile la litigiu este cetăţean francez.

Din punct de vedere fiscal, în materie de donaţii, partenerii PACS sunt pe deplin asimilaţi cuplurilor căsătorite. Donaţiile sunt supuse unui impozit progresiv după stabilirea alocaţiei soţului. Încheierea unui PACS conferă partenerilor dreptul la 4 zile de concediu pentru evenimente deosebite, de la locul de muncă (articolul L3142-1 din Codul muncii), aşa cum se acordă pentru căsătorie. Acest drept se acordă de către angajator din momentul prezentării dovezilor de către angajat. De asemenea, convenţia colectivă de la locul de muncă poate, uneori, să prevadă acordarea a mai mult de 4 zile libere.

GERMANIA

Parteneriatul de viaţă prevăzut de Legea privind parteneriatul de viaţă (Eingetragene Lebenspartnerschaftsgesetz
), din 16 februarie 2001, este rezervat cuplurilor de acelaşi sex. De la intrarea sa în vigoare, legea a cunoscut modificări ca urmare a deciziilor pronunţate de diferite instanţe de judecată; în 2004, Parlamentul german a adus pe poziţii de egalitate parteneriatul şi căsătoria, cu câteva excepţii, aceasta însemnând:

· în cadrul cuplurilor de acelaşi sex, partenerii nu pot depune mărturie unul împotriva celuilalt în faţa instanţei;

· partenerul supravieţuitor are dreptul la pensie de stat;

· partenerii au dreptul de a adopta copiii biologici ai celuilalt partener (însă nu pot adopta copii ca un cuplu).

Efectelor patrimoniale ale unui parteneriat de viaţă li se aplică dispoziţiile materiale ale dreptului statului în care parteneriatul este înregistrat, respectiv art.17b din Actul intoductiv al Codului Civil (EGBGB)
:

(1) Formarea unui parteneriat de viaţă înregistrat, efectele generale şi regimul proprietăţii, ca şi dizolvarea sa sunt supuse prevederilor legale ale landului în care a fost înregistrat. Echivalarea drepturilor de pensie este reglementată de legea aplicabilă în conformitate cu teza 1; aceasta se va efectua numai în cazul în care legislaţia naţională şi cea a statului al cărui cetăţean este unul dintre parteneri recunosc simultan echivalarea pensiilor partenerilor de viaţă, în momentul în care este depusă o cerere de încetare a parteneriatului. În caz contrar, aceasta se efectuează în conformitate cu legea germană, la cererea unui partener de viaţă, atunci când unul dintre parteneri a dobândit în timpul uniunii consensuale un drept de pensie la un fond de pensii intern, în măsura în care egalizarea pensiei nu ar fi inechitabilă, în special având în vedere circumstanţele economice ale ambelor părţi pe toată durata parteneriatului de viaţă.
Dacă partenerii de viaţă au încheiat parteneriate în mai multe state, va fi valabil parteneriatul încheiat cel mai recent, din momentul în care acesta este încheiat (art.17b alin.3 (EGBGB). Efectele juridice asociate unui parteneriat încheiat în străinătate nu pot prevala asupra celor ale unui parteneriat încheiat în Germania. Cu excepţia dispoziţiilor referitoare la adopţie (de asemenea şi în special, cele referitoare la impozitul pe venit), în zilele noastre parteneriatul de viaţă este asimilat în mare parte căsătoriei.

Conform jurisprudenţei, căsătoriile încheiate de persoane de acelaşi sex fac parte, de asemenea, din regimul parteneriatelor de viaţă (conform, de exemplu, hotărârii Curţii de Apel din München (http://www.dnoti.de/DOC/2011/31wx103_11.pdf). Pe de altă parte, încă se dezbate dacă articolul 17b EGBGB se aplică şi partenerilor de sex diferit înregistraţi în străinătate.
 De asemenea, un studiu amplu, cu statistici actuale (aprilie 2015), poate fi consultat la http://ceflonline.net/wp-content/uploads/Germany-IR.pdf .

Competenţa internaţională în cauzele de divorţ este reglementată de Regulamentul (CE) nr.2201/2003 (Regulamentul „Bruxelles II bis”). În ceea ce priveşte pronunţarea hotărârilor în cauzele legate strict de regimurile matrimoniale, instanţele germane vor avea competenţă internaţională cu condiţia ca o instanţă germană să fie competentă teritorial. Mai precis, o instanţă sesizată într-o cauză matrimonială va avea competenţă teritorială. Mai mult, este competentă, în general, instanţa de la reşedinţa obişnuită a pârâtului.

LUXEMBURG
Legea din 9 iulie 2004 referitoare la efectele juridice ale anumitor parteneriate
 defineşte parteneriatul ca o comuniune de viaţă între două persoane de sexe diferite sau de acelaşi sex, denumite parteneri, care trăiesc în cuplu şi care au făcut o declaraţie conform art.3 al prezentei legi. Pentru a face declaraţia în conformitate cu prevederile legii, ambii parteneri trebuie să îndeplinească cumulativ patru condiţii:

1. să aibă capacitatea de a încheia acte juridice civile, în conformitate cu prevederile Codul civil;

2. să nu fie legate prin căsătorie sau alt parteneriat;

3. să nu fie rude în linie directă sau în gradele interzise de lege, în conformitate cu art.161, art.163 şi art.358.2 din Codul civil;

4. să aibă domiciliul în Luxemburg (se aplică numai resortisanţilor din afara UE). 

Partenerii care au dat o declaraţie de parteneriat pot stabili, prin încheierea unui acord scris, efectele juridice ale parteneriatului în ceea ce priveşte relaţiile patrimoniale dintre ei. Acest acord poate fi încheiat sau modificat oricând. Notificarea privind acordul sau modificarea acestuia trebuie înaintată Ministerului public în termen de trei zile lucrătoare. În lipsa unui acord, declaraţia de parteneriat dă totuşi naştere unor drepturi şi obligaţii între parteneri similare din multe puncte de vedere cu cele ale soţilor. Dispoziţiile indicate anterior se aplică exclusiv parteneriatelor declarate în conformitate cu prevederile Legii din 2004. Nu există dispoziţii speciale privind regimul patrimonial al uniunilor nepatrimoniale care nu au fost înregistrate.

Legea din 2004 a fost completată prin Legea din 3 august 2010
. Potrivit noii legi, pentru persoanele care au certificat de naştere întocmit sau transcris în Luxemburg este menţionată în marginea certificatului de naştere al fiecărui partener existenţa declaraţiei de parteneriat. Parteneriatul înregistrat va produce efecte între părţi de la data primirii declaraţiei de către ofiţetul de stare civilă, care îi conferă dată certă. 

Parteneriatul se dizolvă în caz de căsătorie sau de deces al unui partener. În acest caz, dizolvarea are loc la data producerii evenimentului. Parteneriatul se dizolvă, de asemenea, prin declaraţia comună a partenerilor sau prin declaraţia unilaterală a unuia dintre partenerii, depuse la ofiţerul stării civile unde s-a încheiat parteneriatul. Articolul 4-1 din această lege recunoaşte parteneriatele încheiate în străinătate, permiţându-le partenerilor să beneficieze de aceleaşi avantaje ca cele decurgând din parteneriatele încheiate în Luxemburg. 

În Marele Ducat al Luxemburgului, hotărârea judecătorească de divorţ sau de separare stabileşte în general şi lichidarea regimului comunităţii şi partajul comunităţii de bunuri şi desemnează un notar în acest scop. În principiu, competenţa judiciară în materie de regimuri matrimoniale nu depinde de locul situării bunului imobil. Drept rezultat, instanţele din Luxemburg pot hotărî, de asemenea, vânzarea prin licitaţie a proprietăţilor din străinătate. Dacă notarul desemnat nu reuşeşte să obţină un acord al părţilor, va consemna dificultăţile şi revendicările părţilor într-un proces-verbal pe care îl înaintează instanţei.

MAREA BRITANIE

În Marea Britanie, Legea parteneriatului civil
 a fost adoptată în anul 2004, intrând în vigoare începând cu 2005. Legea se adresează exclusiv partenerilor de acelaşi sex, care au vârsta minimă de 16 ani şi care doresc să-şi înregistreze parteneriatul, urmând să beneficieze de toate drepturile şi obligaţiile similare unei căsătorii. În Scoţia, partenerii aflaţi sub 18 ani necesită acordul parental în vederea înregistrării parteneriatului. Parteneriatul civil se încheie în cazul decesului, dizolvării sau anulării. 

Conform legii, partenerii care doresc să-şi înregistreze parteneriatul, trebuie să-şi declare intenţia cu cel puţin 28 de zile în cadrul unui birou de înregistrare local şi să furnizeze toate informaţiile necesare procedurii de înregistrare stabilite prin lege. Una dintre precondiţii se referă la obligativitatea stabilirii rezidenţei în districtul respectiv cu cel puţin 7 zile înaintea demarării procedurii, mai puţin pe teritoriul Scoţiei. În perioada de aşteptare de 28 de zile, înştiinţarea are caracter public, orice persoană beneficiind de dreptul de a formula o obiecţie cu privire la înregistrarea parteneriatului. Autoritatea de înregistrare are şi rolul de a cerceta posibilele impedimentele care ar sta în calea înregistrării parteneriatului (de exemplu, existenţa unui grad de rudenie între parteneri). Parteneriatul trebuie înregistrat în termen de 12 luni de la notificarea autorităţilor. Persoanele căsătorite sau care fac parte din alt parteneriat civil nu pot solicita înregistrarea unui nou parteneriat. 
Înregistrarea parteneriatului se face în prezenţa reprezentantului biroului de înregistrare, a celor doi parteneri şi a doi martori.  

Dintre efectele legale ale parteneriatului civil se remarcă: dreptul partenerilor la ajutor social, dreptul la pensie, dreptul la adopţie cu precondiţia ca partenerii să aibă peste 21 de ani, dreptul la pensie de întreţinere acordat unuia dintre parteneri şi copiilor săi, dreptul la succesiune în cazul contractului de închiriere, dreptul la protecţie împotriva violenţei domestice, dreptul partenerilor la compensaţie în cazul accidentelor mortale, dreptul de vizitare a partenerului internat în spital, dreptul partenerilor civili de a nu depune mărturie unul împotriva celuilalt, dreptul de moştenire în cazul partenerului supravieţuitor în privinţa asigurării de viaţă.

O dată cu adoptarea în anul 2013 a Legii căsătoriei cuplurilor de acelaşi sex, numărul de parteneriate civile înregistrate a suferit o descreştere vizibilă. Conform Buletinului statistic privind parteneriatele civile
, au fost înregistrate în anul 2014 cu 70% mai puţine parteneriate (1683) decât în anul 2013 (5646).

Începând cu 10 decembrie 2014, conform Regulilor privind conversia parteneriatelor civile
, cuplurile cu parteneri de acelaşi sex pot solicita transformarea parteneriatului în căsătorie. Datele statistice arată că între 2014-2015, 7732 de cupluri au solicitat convertirea parteneriatului civil în căsătorie. 
SLOVENIA

După încercări repetate de legiferare a parteneriatului înregistrat şi organizarea mai multor referendumuri pe această temă de către opozanţi, în anul 2016 a fost adoptată, la propunerea unui deputat independent şi susţinută de către Guvern, Legea înregistrării parteneriatului civil
, care urmează să-şi producă efectele începând cu 24 februarie 2017. Legea reglementează înregistrarea parteneriatului civil între persoanele de acelaşi sex, cu vârsta peste 18 ani, care nu sunt căsătoriţi sau parte a altui parteneriat şi care respectă regulile privind interzicerea relaţiilor de rudenie între parteneri. Cuplul îşi poate înregistra parteneriatul în condiţiile în care cel puţin unul dintre parteneri deţine cetăţenia slovenă. Atunci când prevederile privind vârsta sau sănătatea mintală a partenerilor nu sunt respectate la înregistrarea parteneriatului, părinţii/ tutorii pot solicita în instanţă anularea parteneriatului. 

Partenerii trebuie să solicite înregistrarea parteneriatului cu 30 de zile înainte de realizarea efectivă a acestuia şi să furnizeze toate informaţiile şi documentele necesare unităţii administrative unde se va produce înregistrarea. 

Conform legii, partenerii au dreptul la întreţinere reciprocă, la regim de proprietate în comun, la dreptul de succesiune asupra bunurilor deţinute în comun cu partenerul decedat sau la succesiune în cote egale cu copii persoanei decedate, precum şi la informaţii cu privire la starea de sănătate a partenerului bolnav şi la vizita în cadrul unităţilor spitaliceşti. 

La dizolvarea parteneriatului, partenerul care nu dispune de mijloace de subzistenţă are dreptul la ajutor de întreţinere din partea celuilalt partener. Partenerii civili nu pot adopta şi nici nu pot beneficia de procedurile de fertilizare in vitro. 
SUEDIA
Legea privind parteneriatele înregistrate
 datând din anul 1994 a fost abrogată la sfârşitul lunii aprilie 2009. La aceeaşi dată cuplurile de acelaşi sex au dobândit dreptul de a se căsători. Legea abrogată a parteneriatelor continuă să producă efecte legale în ceea ce priveşte cuplurile care au încheiat un parteneriat înainte de sfârşitul lunii aprilie 2009 şi care nu au convertit parteneriatul în căsătorie de la acea dată. Sistemul comunităţii ulterioare de bunuri se aplică integral în raport cu parteneriatele înregistrate.

Legea privind parteneriatele se adresa persoanelor de acelaşi sex care solicitau înregistrarea parteneriatului. Înregistrarea putea avea loc în condiţiile în care cel puţin un membru al cuplului era cetăţean suedez, domiciliat în Suedia. Conform legii, înregistrarea nu putea avea ca subiect persoanele aflate sub vârsta de 18 ani, înrudite pe linie ascendentă sau descendentă, fraţi sau surori, cu excepţia fraţilor vitregi, care obţineau o derogare din partea Guvernului sau a unei autorităţi numite de către Guvern.

De asemenea, înregistrarea parteneriatului nu putea avea loc în cazul persoanelor căsătorite sau parte a altui parteneriat înregistrat. Înaintea înregistrării, se desfăşura o anchetă cu privire la întrunirea condiţiilor stipulate în lege. Înregistrarea parteneriatului se făcea în prezenţa ambilor parteneri şi a martorilor, în faţa unui judecător al unui tribunal districtual sau a unui reprezentant al autorităţii locale. Parteneriatele puteau fi desfăcute în cazul decesului unuia dintre parteneri sau prin decizie judecătorească. În acest ultim caz, se aplicau prevederile stipulate în cadrul Capitolului 5 din Codul Căsătoriei privind divorţul. Conform Capitolului 3, parteneriatul înregistrat făcea obiectul aceloraşi prevederi care se aplică şi în cazul căsătoriei.

UNGARIA

Legea XXIX din 2009 privind parteneriatele înregistrate
 vizează cuplurile de acelaşi sex. Parteneriatele înregistrate au, în cea mai mare parte, acelaşi regim juridic cu căsătoria, principalele diferenţe fiind: vârsta minimă pentru a încheia un parteneriat este de 18 ani, partenerii înregistraţi nu pot adopta copii şi nu au acces la procedurile de reproducere asistată. 

Potrivit legii, prevederile privind relaţiile patrimoniale dintre soţi se pot aplica prin analogie parteneriatelor înregistrate (art.3). Începând cu 1 ianuarie 2010, cuplurile de acelaşi sex şi de sex diferit beneficiază de acelaşi drept de a solicita înregistrarea parteneriatului lor în faţa notarului. Această înregistrare trebuie diferenţiată de cea descrisă la primul paragraf. Aceasta nu creează drepturi sau obligaţii noi, ci doar facilitează dovada existenţei unui parteneriat (art.36E-36G din Legea XLV din 2008 privind anumite proceduri notariale fără caracter litigios).
 

Parteneriatele neînregistrate vor dobândi dreptul de proprietate comună asupra bunurilor dobândite în timpul convieţuirii proporţional cu contribuţia lor la achiziţia proprietăţii. Dacă nu se poate determina proporţia contribuţiei partenerilor, aceasta se va considera egală (50%-50%). Activităţile casnice sunt considerate contribuţie la achiziţia proprietăţii (art.578G-1 din Codul civil). 

Instanţele de judecată din Ungaria sunt competente şi în ceea ce priveşte parteneriatele înregistrate, acolo unde au competenţă judiciară în materie de divorţ. Competenţa în materie de divorţ este determinată în funcţie de cetăţenia sau domiciliul/reşedinţa obişnuită a soţilor. Dacă nu există nicio legătură cu procedurile de divorţ, instanţele de judecată din Ungaria au competenţă în cazurile care vizează proprietatea matrimonială, precum şi proprietatea partenerilor înregistraţi, cu condiţia ca domiciliul sau reşedinţa obişnuită a oricăruia dintre soţi sau parteneri înregistraţi să fie pe teritoriul Ungariei.

